‘ชินคอร์ป’คุยกำไรโตไม่หยุด
สู้ภัยพิบัติฉลุย-บริษัทลูกดีขึ้นเยอะ&#8216;ไทยคม&#8217;หยุดขาดทุนรุกไทยคม6
30 ต.ค. 2565

สู้ภัยพิบัติฉลุย-บริษัทลูกดีขึ้นเยอะ‘ไทยคม’หยุดขาดทุนรุกไทยคม6
 INTUCH ย้ำไม่จำเป็นปรับแผนธุรกิจฝ่าความเสี่ยงที่เพิ่มขึ้น ฟาดกำไรขายหุ้น ADVANC ให้สิงเทล ต้นทุนไม่ถึง 7 บาท ไทยคมลั่นเลิกขาดทุน
นางทมยันตี คงพูลศิลป์ ผู้อำนวยการสำนักลงทุนสัมพันธ์ บริษัท ชิน คอร์ปอเรชั่น (INTUCH) เปิดเผยว่า บริษัทไม่จำเป็นต้องปรับแผนงานหรือเพิ่มแผนบริหารความเสี่ยงเรื่องของภัยพิบัติธรรมชาติ เนื่องจากปัจจุบันบริษัทมั่นใจในแผนการป้องกันความเสี่ยงที่รองรับไว้ 
สำหรับประเด็นความเสี่ยงเรื่องความเปลี่ยนแปลงของนโยบายรัฐนั้นไม่สามารถจะแสดงความคิดเห็นได้ 
นางทมยันตี กล่าวว่า บริษัทจะรับรู้หลังขายหุ้นบริษัท แอดวานซ์ อินโฟร์ เซอร์วิส (ADVANC) ให้กับกลุ่มสิงคโปร์เทเลคอม (สิงเทล) เป็นกำไรในไตรมาส 4 ซึ่งคาดว่าจะได้รับเงินจากการขายหุ้นทั้งสิ้น 6,800-7,500 ล้านบาท
“การขายหุ้น ADVANC ให้สิงเทลส่วนหนึ่งเป็นการพยายามบอกมาตลอดว่า บริษัทเป็นผู้บริหารสินทรัพย์ที่จะทำให้ผู้ถือหุ้นได้ประโยชน์สูงสุด ขณะที่ลงทุนใน ADVANC ต้นทุนถูกเพียง 6.97 บาท และราคาได้ปรับสูงมาก และถือเป็นจังหวะขายที่ดีที่บริษัทจะได้ใช้สิทธิการล้างขาดทุนทางภาษี 8,000 ล้านบาท หลังจากที่บริษัทต้องรับรู้ขาดทุนภาษีจากการขายแคปปิตอลโอเคตั้งแต่ปี 2550 ออกไปด้วย เพราะเป็นปีที่ครบกำหนดการใช้สิทธิ” นางทมยันตี กล่าว
หากพิจารณาจากรายได้และกำไรสุทธิในช่วง 9 เดือน ของปีนี้ มากกว่าปีก่อน เพราะบริษัทลูกยังมีการเติบโตอย่างต่อเนื่อง ทั้ง ADVANC ยังมีรายได้จากการบริการที่ดีและได้รับผลกระทบน้ำท่วมน้อยมาก ส่วนบริษัท ไทยคม (THCOM) เริ่มกลับมามีกำไรตั้งแต่ไตรมาส 3 แล้วซึ่งหาก THCOM มีกำไรก็มีแนวโน้มที่จะจ่ายปันผลให้บริษัทเพิ่มเช่นกัน
ขณะที่ไตรมาส 4 ผลประกอบการที่บริษัทไปลงทุนทุกบริษัทยังคงเติบโตดีต่อเนื่องทั้ง ADVANC ส่วน THCOM ก็เริ่มมีรายได้จากออสเตรเลียเข้ามาตั้งแต่เดือน ต.ค. ซึ่งส่งผลให้อัตราการใช้ไอพีสตาร์ 25% ซึ่งถือว่าเป็นจุดคุ้มทุน
ด้านนายเคน สตรูทเคอร์ ผู้ช่วยผู้อำนวยการฝ่ายนักลงทุนสัมพันธ์ บริษัท ไทยคม เปิดเผยว่า บริษัทยังคงเป้าหมายพยายามสร้างกำไรในไตรมาส 4 นี้ หลังจากไตรมาส 3 พลิกมีกำไรสุทธิ 16 ล้านบาท ซึ่งเร็วกว่าเป้าหมายที่กำหนดไว้ว่าไตรมาส 4 นี้ รายได้หลักของบริษัทมาจากการรับรู้รายได้ดาวเทียมไทยคม 5 ซึ่งมีมูลค่างานในมือทยอยรอการรับรู้กว่า 6,000 ล้านบาทและไอพีสตาร์ อีก 1.5 หมื่นล้านบาท
สำหรับดาวเทียมไทยคม 6 มูลค่าการลงทุน 4,800 ล้านบาท คาดว่าจะยิงสัญญาณช่วงต้นเดือน ก.ค. 2556 และเริ่มรับรู้รายได้ไตรมาส 4 ของปี 2556 ขณะนี้ได้มีการเซ็นสัญญาขายล่วงหน้ากับลูกค้า 1 ราย คิดเป็นมูลค่ากว่า 1,000 ล้านบาท